Derfor er Bendtner i fryseboksen i Rosenborg

Historien om hvorfor Nicklas Bendtner er plassert på tribunen startet egentlig i fjor vår. Og nådde sitt hittil mest dramatiske punkt etter en fellestrening på Lerkendal 24. mars.

23. mai 2019 13:34 Sist oppdatert 23. mai 2019

Sentrale kilder i og rundt RBK-miljøet forteller om en spillergruppe hvor majoriteten er lei av det man føler har vært særbehandling av Bendtner i to år. Og hvor flertallet av spillerne – til tross for å ha gitt beskjed - mener at ting ikke har blitt tatt tak i før i vår.

- Enkelte ting er riktig gjengitt, men det er dessverre vanskelig for meg å gjenkjenne flere av de anonymt plantede ryktene i saken. Det gjør meg lei, fordi jeg finner dem misvisende, skriver Nicklas Bendtner i en e-post. Han stiller seg uforstående til kritikken. Les spissens hele svar til saken nederst i denne artikkelen.